Diari Oficial de la Generalitat Valenciana


Sumari del DOGV 3911, del 05-01-2001 (2001/55)

ORDRE de 2 de gener de 2001, de la Conselleria de Cultura i Educació, per la qual es resolen els expedients d'accés als sistemes de finançament de les unitats de segon cicle d'educació infantil dels centres de titularitat de les corporacions locals, altres administracions publiques i de titularitat privada concertats en ensenyament bàsic, per al periode d'1 de gener fins al 31 d'agost de 2001.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3911

Data del DOGV
:   05-01-2001

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2001/55


Organisme emissor
:   Conselleria de Cultura i Educació

Tipus de document
:   Ordre

ORDRE de 2 de gener de 2001, de la Conselleria de Cultura i Educació, per la qual es resolen els expedients d'accés als sistemes de finançament de les unitats de segon cicle d'educació infantil dels centres de titularitat de les corporacions locals, altres administracions publiques i de titularitat privada concertats en ensenyament bàsic, per al periode d'1 de gener fins al 31 d'agost de 2001. [2001/55]
  
Examinades les sol·licituds fetes pels titulars del centres docents per al finançament d'unitats corresponents al segon cicle d'Educació Infantil o, si s'escau, d'Educació Pre-escolar.
  
Atés que els expedients han sigut tramitats d'acord amb el procediment que es determina en la disposició transitòria segona de l'Ordre de 16 de novembre de 2000 (DOGV de 21 de novembre).
  
Atés que la Direcció General de Centres Docents n'ha elevat la proposta corresponent, després de l'audiència prèvia a l'interessat quan corresponia.
  
Ateses les consignacions pressupostàries en la línia de subvenció per al finançament amb fons públics dels ensenyaments d'Educació Infantil i Primària impartits als centres docents privats acollits al règim de concerts.
  
Vistes la Llei Orgànica 1/1990, de 3 d'octubre, d'Ordenació General del Sistema Educatiu, la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents i l'Ordre de 16 de novembre de 2000 (DOGV de 21 de novembre) de la Conselleria de Cultura i Educació, per la qual es regulen els sistemes de finançament que han de regir el sosteniment amb fons públics de les unitats corresponents al segon cicle d'Educació Infantil de què disposen els centres de titularitat de les corporacions locals, d'altres administracions públiques i de titularitat privada concertats en ensenyament bàsic.
  
Fent ús de les atribucions que em conferix l'article 35 de la Llei de Govern Valencià.
  
ORDENE
  
Primer
  
Aprovar les sol·licituds d'accés al sistema de finançament de les unitats de segon cicle de l'Educació Infantil per, al període de l'1 de gener al 31 d'agost, formulades pels titulars dels centres i en els termes que s'especifiquen en l'annex I.
  
Segon
  
Desestimar les sol·licituds dels centres que s'indiquen en l'annex II per les causes que, per a cadascun s'hi detallen.
  
Tercer
  
Conformement al que es preveu en la disposició transitòria primera de l'Ordre de 16 de novembre de 2000 de la Conselleria de Cultura i Educació (DOGV de 21 de novembre), els convenis i concerts que es formalitzen per aprovació de la present disposició tindran una duració que abraçarà des de l'1 de gener fins al 31 d'agost de 2001, i el contingut que, per a cada cas, fixa l'annex III de la mencionada ordre.
  
Dita formalització s'ha d'efectuar a les dependències de la Direcció Territorial de Cultura i Educació corresponent. A este efecte, els directors territorials de Cultura i Educació han de notificar a les persones interessades el dia i l'hora en què hagen de subscriure el document administratiu, que haurà de ser firmat pel director territorial de Cultura i Educació corresponent i el titular del centre docent o persona que n'exercisca la representació legal.
  
Si el titular del centre docent, sense causa justificada, no subscriu el document administratiu el dia notificat, hi perdrà el dret.
  
DISPOSICIÓ ADDICIONAL
  
Les resolucions dels expedients d'accés als sistemes de finançament d'unitats d'Educació Infantil de segon cicle i, si s'escau, d'Educació Pre-escolar, contingudes en la present ordre, s'ha d'inscriure en el Registre de Centres Docents de la Comunitat Valenciana.
  
Conformement al que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar-hi directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant l'Honorable Senyor conseller de Cultura, Educació i Ciència en el termini d'un mes a comptar des de l'endemà de la notificació o publicació, segons corresponga.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació o publicació, segons corresponga.
  
València, 2 de gener de 2001
  
El conseller de Cultura i Educació
  
MANUEL TARANCÓN FANDOS
  
MOTIVACIONS ANNEX I
  
(a) El centre no té aprovat i en vigència un projecte de compensació educativa, raó per la qual li correspon, el calendari de finançament del model A, que inclou, per al present període, només les unitats que escolaritzen alumnat que ha complit 5 anys en l'any 2000 (apartat huité de l'Ordre de 16 de novembre de 2000).
  
(b) Per al cas de concert model A: dels informes inclosos en l'expedient es deduïx un nombre d'unitats que escolaritzen alumnat de 5 anys inferior al sol·licitat.
  
Per al cas de concert model B: el nombre total d'unitats d'Educació Infantil 2n. cicle en funcionament del centre és inferior al sol·licitat.
  
(c) Nombre d'unitats màxim a finançar per tal que es puga complir la ràtio mitjana mínima de 13 alumnes per unitat escolar (apartat quint, punt 2, de l'Ordre de 16 de novembre de 2000.)
  
(d) El centre ha sol·licitat finançament per a un nombre d'unitats superior al que té autoritzades en este nivell.
  
(e) Dels informes inclosos en l'expedient es deduïx un nombre d'unitats en funcionament inferior al sol·licitat.
  
MOTIVACIONS ANNEX II
  
(f) El centre no ha sigut creat mitjançant la subscripció de l'oportú conveni amb la Generalitat Valenciana, en el qual conste l'existència d'unitats de segon cicle de l'Educació Infantil (centres públics).
  
(g) El centre no està autoritzat per a impartir el 2n. cicle de l'Educació Infantil.
  
(h) El centre no té autorització definitiva per a un mínim de 3 unitats de Preescolar (Disposició Transitòria Segona de l'Ordre de 16 de novembre de 2000).
  
(i) El centre no ha aportat, juntament amb la sol·licitud de finançament de referència, una sol·licitud de transformació de les unitats de Preescolar en Educació Infantil de 2n.cicle amb efectes de l'1 de setembre de 2001 (disposició transitòria segona de l'Ordre de 16 de novembre de 2000).
  
(j) El centre no està concertat en règim general per a l'Ensenyament Bàsic.
  
(k) La titularitat del centre no està al corrent de les seues obligacions tributàries i davant la Seguretat Social.
  
(l) Sol·licitud fora de termini.